Αυτό το λήμμα αφορά τον θεολόγο, καθηγητή πανεπιστημίου.  Για τον ηθοποιό, δείτε: Γιώργος Γαλίτης.  

  


Ο **Γεώργιος Γαλίτης** (1926 – 28 Ιουλίου 2022) ήταν Έλληνας θεολόγος, καθηγητής πανεπιστημίου και συγγραφέας θεολογικών βιβλίων.

Βιογραφικά στοιχεία
-------------------

Γεννήθηκε στις 8 Νοεμβρίου 1926 στη Σούρπη του Βόλου. Οι γονείς του είχαν τέσσερα παιδιά εκ των οποίων αυτός ήταν ο πρωτότοκος. Ο πατέρας του Αντώνιος Γαλίτης ήταν δικαστικός.

Το 1943 εισάχθηκε στη Θεολογική Σχολή του Πανεπιστημίου Αθηνών, ενώ παρακολούθησε μαθήματα και της Φιλοσοφικής Σχολής. Απέκτησε πτυχίο Θεολογίας από το πανεπιστήμιο Αθηνών στις 25 Μαΐου 1950 και μετά πήγε με υποτροφία στο Ίνσμπουρκ της Αυστρίας το 1952, για να παρακολουθήσει μαθήματα ψυχοδιαγνωστικής. Για ένα μικρό διάστημα το 1953 εργάστηκε ως αναπληρωτής καθηγητής στο Β' Γυμνάσιο Αρρένων στα Χανιά.

Στη συνέχεια πραγματοποίησε μεταπτυχιακές σπουδές στα Πανεπιστήμια του Μάρμπουργκ, της Βόννης και του Μάιντς. Το 1959 αναγορεύθηκε διδάκτορας του Πανεπιστημίου Αθηνών, ενώ την περίοδο 1964-1969 διετέλεσε υφηγητής και εντεταλμένος υφηγητής στη Θεολογική Σχολή Αθηνών. Αμέσως μετά, το 1969, εξελέγη τακτικός καθηγητής στην έδρα της Ερμηνείας της Καινής Διαθήκης στη Θεολογική Σχολή του Αριστοτελείου Πανεπιστημίου Θεσσαλονίκης. Έμεινε εκεί μέχρι το 1979, και στο διάστημα αυτό διετέλεσε κοσμήτορας και συγκλητικός. Το 1979 μετακλήθηκε στη Θεολογική Σχολή του Πανεπιστημίου Αθηνών, διδάσκοντας Εισαγωγή και Ερμηνεία της Καινής Διαθήκης. Δίδαξε στο Πανεπιστήμιο Αθηνών μέχρι το 1994, όταν αφυπηρέτησε και ονομάστηκε ομότιμος καθηγητής.

Δίδαξε ακόμη μεταξύ άλλων ως επισκέπτης καθηγητής στο Πανεπιστήμιο του Μονάχου, στη Ράλλειο Παιδαγωγική Ακαδημία, στο Μαράσλειο Διδασκαλείο και την Ανωτέρα Εκκλησιαστική Ακαδημία. Ο Γεώργιος Γαλίτης απεβίωσε σε ηλικία 96 ετών και η κηδεία του έγινε στις 30 Ιουλίου 2022 στην Ανθούσα Αττικής.

Προσωπική ζωή
-------------

Ο Γεώργιος Γαλίτης ήταν νυμφευμένος με την Ζαφειρία Σταυρακάκη από το 1957 και είχε αποκτήσει τρεις κόρες: τη Γεωργία, την Καλλιόπη και την Λυδία.

Έργο
----

Ο Γαλίτης ήταν μέλος επιτροπών διαλόγου μεταξύ ορθόδοξων και μη εκκλησιών, ενώ συμμετείχε σε πολλά διεθνή συνέδρια και συνελεύσεις. Για το θεολογικό έργο του τιμήθηκε από τα Πατριαρχεία Κωνσταντινουπόλεως και Ιεροσολύμων. Υπήρξε διευθυντής του περιοδικού *Ανάπλαση*, ενώ έγραψε πολλά θεολογικά βιβλία. Μεταξύ αυτών:

* *Η χρήσις του όρου Αρχηγός εν τη Καινή Διαθήκη*, 1960
* *Αρχηγός-Αρχηγέτης εν τη ελληνική γραμματεία και θρησκεία*, 1960
* *Χριστολογία των λόγων του Πέτρου*, 1963
* *Η προς Τίτον Επιστολή – Εισαγωγή-Υπόμνημα*, 1978
* *Ορθοδοξία και Θεολογία*, 1980
* *Η ουσία της ελευθερίας*, 1981
* *Ερμηνευτικά της Καινής Διαθήκης*, 1982
* *Η προς Τίτον επιστολή του Αποστόλου Παύλου*, 1995
* *Ιστορία εποχής της Καινής Διαθήκης*, 1999

Το 2006 το Πανεπιστήμιο Αθηνών του επέδωσε τιμητικό τόμο προς αναγνώριση του έργου του.

Παραπομπές
----------

1. 1 2 3  «Επιστημονική Επετηρίδα Θεολογικής Σχολής Αθηνών Τόμος ΛΣΤ 2001». *Ορθόδοξη Θεολογική Ψηφιακή Βιβλιοθήκη*. Ανακτήθηκε στις 23 Οκτωβρίου 2022.
2. ↑  «Το Τμήμα Θεολογίας ΕΚΠΑ για την εκδημία του Ομότιμου Καθηγητή Γεώργιου Γαλίτη», *orthodoxianewsagency.gr*
3. ↑  «ΕΚΠΑ: Θεολογική Σχολή - Τμήμα Θεολογίας - Διατελέσαντα Μέλη ΔΕΠ». *www.theol.uoa.gr*. Αρχειοθετήθηκε από το πρωτότυπο στις 19 Δεκεμβρίου 2016. Ανακτήθηκε στις 17 Δεκεμβρίου 2016.
4. 1 2  «Εθνικό Κέντρο Βιβλίου / Σύγχρονοι Έλληνες συγγραφείς - Γαλίτης Γεώργιος Α. (1926 - )». *www.ekebi.gr*. Αρχειοθετήθηκε από το πρωτότυπο στις 20 Οκτωβρίου 2020. Ανακτήθηκε στις 17 Δεκεμβρίου 2016.
5. 1 2 3  «Γαλίτης, Γεώργιος». *www.ygeiaonline.gr*. Ανακτήθηκε στις 17 Δεκεμβρίου 2016.
6. ↑  «.:BiblioNet : Γαλίτης, Γεώργιος Α». *www.biblionet.gr*. Ανακτήθηκε στις 17 Δεκεμβρίου 2016.
7. ↑  Κοδέλλας, Σ.Ν. (15 Ιουνίου 2006). «Eπίδοση τιμητικού τόμου σε έναν καταξιωμένο πανεπιστημιακό δάσκαλο». *www.kapodistriako.uoa.gr*. Αρχειοθετήθηκε από το πρωτότυπο στις 15 Ιουλίου 2017. Ανακτήθηκε στις 17 Δεκεμβρίου 2016.

Εξωτερικοί σύνδεσμοι
--------------------

* «Η μετάφραση της Βίβλου» - Τιμητική εκδήλωση για τους μεταφραστές της Καινής Διαθήκης

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 20570063
* **BiblioNet**: **8382**
* ISNI: 0000 0000 7986 0863
* GND: 122694813
* SUDOC: 243835051
* ICCU: CFIV198654

 |

 |